## Odluka o dodjeli koncesije društvu Podravka d.d., Koprivnica za zahvaćanje pitke vode (prirodne izvorske vode) radi prodaje na tržištu

### NN 155/2009 (28.12.2009.), Odluka o dodjeli koncesije društvu Podravka d.d., Koprivnica za zahvaćanje pitke vode (prirodne izvorske vode) radi prodaje na tržištu

155 28.12.2009 Odluka o dodjeli koncesije društvu Podravka d.d., Koprivnica za zahvaćanje pitke vode (prirodne izvorske vode) radi prodaje na tržištu

VLADA REPUBLIKE HRVATSKE

3829

Na temelju članka 145. stavka 2. točke 2., a u svezi s člankom 144. stavkom 3. Zakona o vodama (»Narodne novine«, br. 107/95 i 150/2005), Vlada Republike Hrvatske je na sjednici održanoj 23. prosinca 2009. godine donijela

ODLUKU

O DODJELI KONCESIJE DRUŠTVU PODRAVKA d.d., KOPRIVNICA ZA ZAHVAĆANJE PITKE VODE (PRIRODNE IZVORSKE VODE) RADI PRODAJE NA TRŽIŠTU

I.

Vlada Republike Hrvatske (u daljnjem tekstu: Davatelj koncesije) dodjeljuje društvu Podravka d.d., Koprivnica, A. Starčevića 32, MBPS: 3454088 (u daljnjem tekstu: Korisnik koncesije) koncesiju za zahvaćanje pitke vode (prirodne izvorske vode) radi prodaje na tržištu.

II.

Korisniku koncesije dodjeljuje se koncesija za zahvaćanje vode iz bušenog bunara ZK-8 na k.č. br. 1220/93, k.o. Kukunjevac, na temelju koje stječe pravo zahvaćanja vode u količini od najviše 8 l/s, odnosno najviše 100.000 m³/godišnje, sukladno vodopravnim uvjetima Hrvatskih voda, Vodnogospodarskog odjela za vodno područje sliva Save, Zagreb, klase: 325-03/08-02/91, urbroja: 374-21-3-09-3, od 6. veljače 2009. godine.

III.

Koncesija iz točaka I. i II. ove Odluke dodjeljuje se na vremensko razdoblje od 30 (trideset godina), računajući od dana sklapanja Ugovora o koncesiji.

IV.

Korisnik koncesije dužan je započeti obavljati djelatnost radi koje je koncesija dodijeljena najkasnije u roku od dvije godine od dana potpisa ugovora o koncesiji. O početku obavljanja djelatnosti Korisnik koncesije dužan je pismeno obavijestiti Davatelja koncesije. Ako Korisnik koncesije u danom roku ne započne obavljati djelatnost radi koje mu je koncesija dodijeljena, Ugovor o koncesiji raskinut će se prije isteka vremena na koje je koncesija dodijeljena.

V.

Za dodijeljenu koncesiju, Korisnik koncesije se obvezuje na uredno plaćanje naknade za koncesiju.

Naknada za koncesiju sastoji se od jednokratne naknade za koncesiju i godišnje naknade za koncesiju.

Godišnja naknada za koncesiju utvrđuje se u visini 2,5% prihoda ostvarenog prodajom te vode na tržištu u tekućoj godini korištenja, umanjenog za porez na dodanu vrijednost.

U slučaju promjene propisa kojim se utvrđuje visina naknade za koncesiju pristupit će se njenom usklađivanju.

Dinamika plaćanja godišnje naknade za koncesiju odredit će se ugovorom o koncesiji.

Korisnik koncesije će platiti jednokratnu naknadu za koncesiju od 1,5 iznosa (1,5 × 2,5% = 3,75%) godišnje naknade za koncesiju, prema procjeni ostvarenja te naknade u prvoj godini korištenja (3,75% prihoda ostvarenog prodajom vode na tržištu), a ona iznosi 412.500 kuna.

Jednokratnu naknadu za koncesiju Korisnik koncesije će platiti do dana potpisivanja ugovora o koncesiji, a dokaz o uplati predočiti Davatelju koncesije pri potpisu ugovora o koncesiji.

VI.

Na temelju ove Odluke, sukladno članku 146. stavku 4. Zakona o vodama, Ministarstvo regionalnog razvoja, šumarstva i vodnoga gospodarstva sklopit će s Korisnikom koncesije ugovor o koncesiji kojim će se podrobnije urediti koncesijski odnos.

Ako Korisnik koncesije u roku od 30 (trideset) dana od primitka ove Odluke ne potpiše ugovor o koncesiji, gubi sva prava određena ovom Odlukom.

VII.

Ova Odluka stupa na snagu danom donošenja, a objavit će se u »Narodnim novinama«.

Klasa: 325-01/08-03/02
Urbroj: 5030125-09-1
Zagreb, 23. prosinca 2009.

Predsjednica
Jadranka Kosor, dipl. iur., v. r.

Odluka, NN 155/2009-3829